ยาลดอ้วนฉาว โยง บิ๊ก สคบ. เจ้าของซัดทอด หลังเจอ โกดัง ปลอม 10 ล้านเม็ด
บุกทลายแหล่งผลิต,ยาลดอ้วน, มรณะหลังสาวอ่างทองกินแล้วเสียชีวิต พบแหล่งผลิตที่กาฬสินธุ์ในคฤหาสน์สุดหรูมีโกดังเก็บอีก 2 หลัง มีทั้งยาเม็ด ผง และแคปซูลกว่า 10 ล้านเม็ด มีมากมายหลายยี่ห้อ รวมทั้งอุปกรณ์การผลิต พบหลักฐานคาตามีการลักลอบเผาทำลายหลักฐานทิ้งอีกจำนวนมาก ขณะที่สาวใหญ่เจ้าของรับสารภาพยาทั้งหมดเป็นของปลอม อ้างมีเจ้าหน้าที่ในสำนักงานคุ้มครองผู้บริโภคเป็นคนส่งตัวยาให้ทำ ขณะที่ รองฯวิระชัย สั่งสอบขยายผลให้ได้ทั้งเครือข่าย ส่วนศพเหยื่อยามรณะญาตินำออกจากนิติเวชกลับบ้านเกิดแล้ว,คดีสาวกินยาลดความอ้วนมรณะจนเป็นชนวนเหตุให้เสียชีวิต ล่าสุดตำรวจบุกทลายแหล่งผลิตยามรณะได้แล้ว ทั้งนี้กรณี น.ส.มรกต เจริญกิจ อายุ 30 ปี สาวแม่ลูกอ่อน ชาว อ.วิเศษชัยชาญ จ.อ่างทอง เสียชีวิตอย่างกะทันหันที่ รพ.อ่างทอง หลังกินยาลดความอ้วนที่สั่งซื้อจากคลินิกออนไลน์ โดยหมอระบุสาเหตุหัวใจเต้นผิดจังหวะจากการกินยาดังกล่าวศพตั้งบำเพ็ญกุศลที่วัดแปดแก้ว อ.วิเศษชัยชาญ ภายหลัง พล.ต.อ.วิระชัย ทรงเมตตา รอง ผบ.ตร.เดินทางไปตรวจสอบข้อเท็จจริงและสั่งให้นำศพส่งผ่าพิสูจน์ที่สถาบันนิติเวชฯ รพ.ตำรวจเพื่อหาสาเหตุที่แน่ชัดอีกครั้ง พร้อมสั่งให้ตรวจสอบแหล่งที่มาของยามรณะดังกล่าว,ต่อมาสายวันที่ 6 ก.ค. พล.ต.ต.ทินณะรัตน์ เพชรพันธ์ศรี ผบก.ภ.จ.กาฬสินธุ์ พ.ต.อ.ตรีวิทย์ ศรีประภา รอง ผบก. พ.ต.อ.กิตติพงษ์ พันธ์ศรี ผกก.สส.ภ.จ.กาฬสินธุ์ นายวิมนรัตน์ ภูผาสุข รองสาธารณสุขจังหวัดกาฬสินธุ์ นายชาญชัย ศรศรีวิชัย ปลัดจังหวัดกาฬสินธุ์ นำกำลังเจ้าหน้าที่ตำรวจ ฝ่ายปกครองและทหารจากกองกำลังรักษาความสงบเรียบร้อย พร้อมหมายศาลจังหวัดกาฬสินธุ์ เลขที่ 131/2562 จู่โจมเข้าตรวจค้นบ้านเลขที่ 65 หมู่ที่ 7 ต.สงเปลือย อ.นามน จ.กาฬสินธุ์ ซึ่งเป็นบ้านหลังใหญ่สุดหรูของนางวสภัสสร สุลำนาจ อายุ 52 ปี หลังสืบทราบเป็นแหล่งผลิตและโกดังเก็บยาลดความอ้วนมรณะ พบที่หน้าบ้านติดชื่อบริษัทเป็นภาษาอังกฤษและไทยว่า บริษัท ดี.ดี.คอสเมด จำกัด สถานที่ผลิตอาหารเป็นโรงผลิตขนาดใหญ่,ภายในบ้านพบนางวสภัสสร เจ้าของบ้านพาตรวจค้น จากการตรวจค้นพบเครื่องแยกบรรจุยาและผงยาที่มีส่วนผสมของสารไซบูลทรามีนจำนวนมาก นอกจากนี้ยังมีเม็ดยาแคปซูลที่รอบรรจุและบรรจุภัณฑ์เพื่อส่งจำหน่ายอีกจำนวนมากเช่นกัน ห่างจากตัวโรงงานประมาณ 2 กม. พบโกดังอีก 2 หลังสำหรับใช้บรรจุและเก็บยาลดน้ำหนัก แต่ละหลังพบร่องรอยการเผาทำลายหลักฐานทิ้งไปจำนวนมาก นอกจากนี้ ยังพบอุปกรณ์ในการชั่งตวงเม็ดยา ผงลักษณะคล้ายยาจากประเทศจีน กล่องบรรจุภัณฑ์และกล่องที่เตรียมบรรจุเพื่อส่งต่อและเม็ดแคปซูลยาที่บรรจุแล้วและยังไม่บรรจุมากกว่า 10 ล้านเม็ด เจ้าหน้าที่จึงยึดไว้เป็นของกลางทั้งหมด,พล.ต.ต.ทินณะรัตน์ เพชรพันธ์ศรี ผบก.ภ.จ.กาฬสินธุ์ กล่าวว่า หลังจากที่ พล.ต.อ.วิระชัย ทรงเมตตา รอง ผบ.ตร.ได้รับมอบหมายจาก พล.อ.ประวิตร วงษ์สุวรรณ รองนายกรัฐมนตรี และ รมว.กลาโหม ให้ติดตามแกะรอยคดีที่หญิงใน จ.อ่างทอง กินยาลดน้ำหนักแล้วเสียชีวิต และสั่งสอบขยายผลจากเลขที่บัญชีและการนำส่งยาลดน้ำหนักจนทราบว่ามีต้นตออยู่ที่ จ.กาฬสินธุ์ จึงนำกำลังเข้าตรวจค้นพบเป็นแหล่งผลิตยาลดความอ้วนขนาดใหญ่และพบของกลางจำนวนมาก พร้อมสั่งการให้ชุดสืบสวนเร่งขยายผลตามจับกุมผู้ที่เกี่ยวข้องทั้งหมด เชื่อทำเป็นขบวนการใหญ่ผ่านเครือข่ายหลายจังหวัด,ต่อมาเวลา 15.00 น. พล.ต.อ.วิระชัย ทรงเมตตา รอง ผบ.ตร. เดินทางเข้ามาตรวจของกลางที่บ้านของนางวสภัสสร และตรวจสอบทุกจุดที่มีการเผาทำลายยาทิ้ง พร้อมสั่งให้เก็บหลักฐานตัวผงยาและตัวยาที่ถูกนำไปเผาเพื่อไปพิสูจน์ในผลแล็บ แต่จากการตรวจสอบเบื้องต้นพบตัวยาและผงยามีส่วนผสมของสารไซบูลทรามีน เฟตามีน และลอร์คาเซรินที่มีผลกระทบต่อร่างกาย ทำให้นอนไม่หลับคลื่นไส้ ปวดหัว ความดันโลหิตสูง ประสาทหลอน ระบบทางเดินอาหารผิดปกติ,หลังตรวจสอบ พล.ต.อ.วิระชัยกล่าวว่า จากการตรวจสอบปรากฏว่าตัวยาที่พบเป็นกลุ่มที่อยู่ในรูปแบบของการควบคุมและต้องจ่ายยาโดย อย. เท่านั้น ถ้ามีการซัดทอดถึง เจ้าหน้าที่ อย. หรือ เจ้าหน้าที่ สคบ.ต้องขยายผลจับกุมให้ถึงที่สุด ในส่วนการเชื่อมโยงถึงหญิงที่เสียชีวิตที่ จ.อ่างทองนั้น พบว่าคนตายได้โอนเงินเข้าบัญชีของเครือข่ายคนหนึ่งในพื้นที่ จ.กาฬสินธุ์ จึงได้ทำการขยายผลและพบว่าเป็นโรงงานผลิตยาลดน้ำหนัก ที่เป็นโรงงานผลิตและมีผลิตภัณฑ์อาหารเสริมยี่ห้อต่างๆที่ขายอยู่ในออนไลน์จำนวนมากซึ่งมีปริมาณมากกว่า 10 ล้านเม็ด และยังมีวัตถุดิบที่มาทำเป็นยาหลายรายการส่วนใหญ่เป็นยาควบคุมต้องสั่งพิเศษโดย อย.เท่านั้น จะต้องไปสอบสวนต่อการเชื่อมโยงอีกครั้งและยืนยันว่าจะดำเนินคดีกับเครือข่ายนี้ทั้งหมด,รอง ผบ.ตร.กล่าวอีกว่า สำหรับข้อกล่าวหาเบื้องต้นคือ ตั้งโรงงานโดยไม่ได้รับอนุญาต ประกอบกิจการโรงงานโดยไม่ได้รับอนุญาต เป็นความผิดตามพระราชบัญญัติโรงงาน ผลิตและจำหน่ายวัตถุออกฤทธิ์ต่อประสาทในประเภท 2 โดยไม่ได้รับอนุญาต มีโทษจำคุกถึง 20 ปี ผลิตยาปลอม ผลิตอาหารปลอม ทำลายพยานหลักฐานอันเป็นความผิดตามกฎหมาย อย. มาตรา 184 มีโทษจำคุกไม่เกิน 5 ปี ปรับไม่เกิน 100,000 บาท หรือทั้งจำทั้งปรับ,ด้านนางวสภัสสร ผู้ต้องหา ให้การว่า หลังจากที่ถูกถอนหุ้นออกจากโรงงานที่ผลิตอาหารเสริมในย่านสมุทรสาคร เมื่อเกือบ 4 ปีที่แล้ว จึงมาตั้งโรงงาน ผลิตอาหารเสริมในพื้นที่ จ.กาฬสินธุ์ โดยใช้พื้นที่บ้านเปิดเป็นบริษัท ส่วนตัวยาแบบผงรวมผลิตภัณฑ์ทั้งหมดนั้นได้รับการสนับสนุนจากเจ้าหน้าที่ระดับสูง ที่อยู่ในชั้น 4 สำนักงานคุ้มครองผู้บริโภค ถนนแจ้งวัฒนะ สาเหตุที่ต้องทำเนื่องจากลูกสาวซึ่งอดีตเป็นเภสัชกรถูกถอนใบอนุญาต และเจ้าหน้าที่คนดังกล่าวรับปากจะช่วยวิ่งเต้นให้ได้ใบอนุญาต,แต่ต้องแลกกับการขายยาลดน้ำหนักทางออนไลน์และต้องส่งเงินให้เจ้าหน้าที่คนดังกล่าวอีกเดือนละ 20,000 บาท ยืนยันว่าชี้หน้าได้ทุกคนที่เกี่ยวข้องกับเรื่องนี้ จึงได้ตัดสินใจทำและทำต่อเนื่องมา ไม่ว่า จะเป็นตัวยาชนิดไหน ยอมรับว่าทั้งหมดเป็นยาปลอม บางครั้งนำผงน้ำตาลไปบรรจุแทนในหลายผลิตภัณฑ์ด้วย นางวสภัสสรกล่าว,ผู้สื่อข่าวรายงานว่า ก่อนเดินทางไป จ.กาฬสินธุ์ พล.ต.อ.วิระชัยได้นำกำลังเจ้าหน้าที่เข้าตรวจค้นบ้านทาวน์โฮม 2 ชั้น เลขที่ 89/15 หมู่ 7 ต.สวนพริกไทย อ.เมืองปทุมธานี พบแรงงานต่างด้าวเพียง 1 คน ทำหน้าที่บรรจุยา ซึ่งจากการตรวจค้นพบซองยาลักษณะเดียวกันกับที่สาวแม่ลูกอ่อน จ.อ่างทอง กินแล้วเสียชีวิต รวมถึงพบใบเสร็จการส่งพัสดุมีรายชื่อกว่า 5,600 คน เงินหมุนเวียนในบัญชีกว่า 34 ล้านบาท และมีการโอนเงินบางส่วนไปยังบัญชีที่ จ.กาฬสินธุ์ โดยพบว่าผู้รับโอนเงินมีที่พักในโรงงานยาขนาดใหญ่ใน จ.กาฬสินธุ์ จนนำไปสู่การตรวจค้นจับกุมแหล่งผลิตยามรณะดังกล่าว,ที่สถาบันนิติเวชวิทยา รพ.ตำรวจ บ่ายวันเดียวกัน นายกิตติคุณ เจริญกิจ อายุ 60 ปี พ่อของ น.ส.มรกตมาขอรับศพลูกสาวกลับไปบำเพ็ญกุศลที่บ้าน จ.อ่างทอง บรรยากาศเป็นไปด้วยความโศกเศร้า โดยนายกิตติคุณกล่าวว่า ไม่รู้มาก่อนว่าลูกสาวซื้อยาลดความอ้วนมากิน และไม่คาดคิดว่าจะเกิดเหตุการณ์แบบนี้ เพราะลูกใช้ชีวิตตามปกติเลี้ยงลูกน้อยวัย 6 เดือนอยู่ที่บ้าน ก่อนเกิดเหตุวันที่ 1 ก.ค. ลูกสาวมีอาการมือเกร็ง หายใจไม่ออก คนในครอบครัวช่วยกันปฐมพยาบาล นวดมือ นวดตัวกระทั่งอาการดีขึ้น ต่อมาวันที่ 2 ก.ค. ช่วงเช้า เกิดอาการแบบนี้อีก แต่เป็นหนักกว่าเดิม มีการชัก ลิ้นจุกปาก นำส่ง รพ.อ่างทอง แพทย์ปั๊มหัวใจ,หลายครั้งแต่ไม่เป็นผลและเสียชีวิตในวันที่ 3 ก.ค. แพทย์ระบุในใบมรณบัตรว่า เสียชีวิตจากหัวใจเต้น ผิดจังหวะจากการใช้ยาลดน้ำหนัก ส่วนศพลูกสาวนำไปบำเพ็ญกุศลที่วัดแปดแก้ว อ.วิเศษชัยชาญ จ.อ่างทอง เป็นเวลา 1 คืน ก่อนจะฌาปนกิจในวันที่ 7 ก.ค. ต่อไป
บุกทลายแหล่งผลิตยาลดอ้วน มรณะหลังสาวอ่างทองกินแล้วเสียชีวิต พบแหล่งผลิตที่กาฬสินธุ์ในคฤหาสน์สุดหรูมีโกดังเก็บอีก 2 หลัง มีทั้งยาเม็ด ผง และแคปซูลกว่า 10 ล้านเม็ด
ยาลดความอ้วน,ยาลดความอ้วนมรณะ,อ่างทอง,แม่ลูกอ่อน,วิเศษชัยชาญ,ยาปลอม,ข่าวหน้า1,ข่าวทั่วไป